Úradný vestník L 236 , 23/09/2003 S. 0797 - 0798



3. POLITIKA HOSPODÁRSKEJ SÚŤAŽE Zmluva o založení Európskeho spoločenstva, Hlava VI, kapitola 1 Pravidlá hospodárskej súťaže 1. Nasledujúce systémy pomoci a individuálna pomoc, ktoré boli v novom členskom štáte zavedené predo dňom pristúpenia a sú uplatňované aj po tomto dni, sa ku dňu pristúpenia považujú za existujúcu pomoc v zmysle článku 88 ods. 1 zmluvy o ES: a) opatrenia pomoci zavedené pred 10. decembrom 1994; b) opatrenia pomoci uvedené v dodatku k tejto prílohe; c) opatrenia pomoci, ktoré boli pred dňom pristúpenia preskúmané orgánom pre kontrolu štátnej pomoci nového členského štátu a uznané za zlučiteľné s acquis a voči ktorým Komisia nevzniesla žiadnu námietku z dôvodu vážnych pochybností o súlade opatrenia so spoločným trhom podľa postupu ustanoveného v odseku 2. Všetky opatrenia, ktoré sa budú uplatňovať po pristúpení a predstavujú štátnu pomoc a nespĺňajú uvedené podmienky, sa ku dňu pristúpenia na účely článku 88 ods. 3 zmluvy o ES považujú za novú pomoc. Uvedené ustanovenia sa nevzťahujú na pomoc pre odvetvie dopravy, ani pre činnosti súvisiace s výrobou, spracovaním a predajom výrobkov uvedených v prílohe I k zmluve o ES s výnimkou výrobkov rybného hospodárstva a z nich odvodených výrobkov. Uvedenými ustanoveniami nie sú dotknuté prechodné opatrenia týkajúce sa politiky hospodárskej súťaže ustanovené v tomto akte. 2. Ak si nový členský štát želá, aby Komisia preskúmala opatrenie pomoci podľa postupu uvedeného v odseku 1 písm. c), bude Komisii pravidelne poskytovať vo forme určenej Komisiou: a) zoznam existujúcich opatrení pomoci, ktoré boli preskúmané vnútroštátnym orgánom pre kontrolu štátnej pomoci a ktoré tento uznal za zlučiteľné s acquis; a b) akékoľvek iné informácie, ktoré sú nevyhnutné pre preskúmanie súladu opatrenia pomoci, ktoré sa má preskúmať. Ak do troch mesiacov od doručenia úplných informácií o existujúcom opatrení pomoci alebo od doručenia vyjadrenia nového členského štátu, v ktorom informuje Komisiu o tom, že považuje poskytnuté informácie za úplné, pretože ďalšie požadované informácie nie sú dostupné alebo už boli poskytnuté, nevznesie Komisia proti nemu námietky na základe vážnych pochybností o jeho súlade so spoločným trhom, má sa za to, že Komisia nemá proti nemu námietky. Vyššie uvedený postup sa vzťahuje na všetky opatrenia predložené Komisii podľa odseku 1 písm. c) predo dňom pristúpenia bez ohľadu na to, že nový členský štát sa počas obdobia preskúmavania stal členským štátom únie. 3. Rozhodnutie Komisie vzniesť námietky voči opatreniu pomoci v zmysle odseku 1 písm. c) sa považuje za rozhodnutie o začatí preskúmavacieho konania v zmysle nariadenia Rady (ES) č. 659/1999 [1], ktorým sa ustanovujú podrobné pravidlá uplatňovania článku 93 zmluvy o ES. Ak sa takéto rozhodnutie prijme predo dňom pristúpenia, nadobudne účinnosť dňom pristúpenia. 4. Opatrenia pomoci pre odvetvie dopravy, systémy pomoci a individuálna pomoc, ktoré boli v novom členskom štáte zavedené predo dňom pristúpenia a sú uplatňované aj po tomto dni, sa považujú za existujúcu pomoc v zmysle článku 88 ods. 1 zmluvy o ES do konca tretieho roka nasledujúceho po pristúpení, ak boli do štyroch mesiacov odo dňa pristúpenia oznámené Komisii. Týmto ustanovením nie je dotknuté konanie o existujúcej pomoci podľa článku 88 zmluvy o ES. Nové členské štáty upravia pomoc, ktorá sa považuje za existujúcu pomoc v súlade s predchádzajúcim odsekom tak, aby bola najneskôr do uplynutia tretieho roku po dni pristúpenia v súlade s usmerneniami Komisie. Existujúca pomoc a plány poskytnúť alebo zmeniť pomoc, ktoré boli Komisii oznámené predo dňom pristúpenia, sa považujú za oznámené alebo notifikované v deň pristúpenia. [1] Ú. v. ES L 83, 27.3.1999, s. 1. --------------------------------------------------